  Туспуктэм: vk.com (Консул-Виталий Тарасов) Анжелика Тихонова корреспондент 0+ 23-24 пӧсьтолэзе Алнаш ёросысь Байтэрек гуртын кыкетӥзэ «Бай-Тэрек» этнофутуристической калыккуспо финн-угор фестиваль ортчоз. Туэ со гуртлэн финн-угор дуннелэн лулчеберетъя шоркарез луон арезлэн но Азьмуртлэн фондысьтыз грант утэм «Угри Дор» ӵектослэн валтӥсь ужрадзы луоз. Со сярысь ивортодэтъя «Удмуртия» агентстволэн корреспондентэзлы одӥгез радъясез, Байтэрекысь лыдӟетъюртысь валтӥсь библиотекарь Алевтина Тарасова вераз. « Фестиваль ортчоз Туймы дорын, туж чебер интыын, кытын ортчиз вал 2019-тӥ арын нырысетӥез «Бай-Тэрек» фестиваль, кудӥз сӥземын вал сету но удмурт калыкъёслэн 15 ар эшъяськонзылы. Туймы дорын бадӟым инты дасямын ини. <…> Отын ужалозы пӧртэм площадкаос » Алевтина Тарасова, фестивалез одӥгез радъясь Ужрадэ Вавож, Кияса, Пичи Пурга, Алнаш ёросъёсысь, Татарстанысь Менделеевск ёросысь но мукет ёросъёсывсь пор, удмурт но кряшен коллективъёс пыриськозы. Соос ас творчествоеныны тодматозы. Со сяна, радъясьёс азьло аръёсы финн-гор дуннелэн лулчеберетъя шоркарез луылэм Марий Элысь Шоруньжа но Башкириысь Мишкино гуртъёсысь куноосты но возьмало. Озьы ик фестивале суредасьёс этнофутуристъёс люкаськозы. «Ижкар» огазеяськонысь усточиос но Россиысь суредасьёслэн Набережные Челны карысь ёзэтэныз кивалтӥсь Ленар Ахметов аспӧртэмлыко перформанс возьматозы. «Ӟугыри» ӵектос улсын турынэн куиськонъя мастер-класс радъялозы. Алевтина Тарасовалэн кылъёсызъя, вань мылкыд карисьёс доразы турын-куаръёслэсь панноен бертыны быгатозы. Отын ик турынлэсь мунё лэсьтыны дышетозы, Байтэрекысь синпель кузьымъёс вузалозы. Фестиваль улсын финн-угор сиён-юонъёсъя «Чечым» вожвылъяськон но радъялозы. Котькуд коллектив ас пӧрамзэ вайыны но конкурсэ пыриськыны быгатоз. «Чеберай» огазеяськонэн ветлӥсь нылъёс дэра дэремъёсын дефиле возьматозы. Со сяна, Пичи Пурга ёросысь «Радуга» огазеяськонысь вуриськисьёс но ужъёссэс сцена вылэ потталозы но вузкарозы. Ас ужъёссэс кык ёросысь Кибашлыослэн юртъёсазы ужасьёс но возьматозы-вузалозы. Байтэрекысь пинал мушкасьёс выль кыскем чечыенызы куноятозы-вузкарозы. Пиналъёс понна аттракционъёс, шудон сэрег ужалозы. Куноосты турын-куарен чаен но ӝукен куноятозы.  Ужрадэ вань мылкыд карисьёсты ӧтё. Пыронэз дунтэк. Тодэ вайытом, «Бай-Тэрек» фестиваль нырысьсэ 2019-тӥ арын ортчиз. Нош Байтэрек гуртын 2022-тӥ ар понна финн-угор дуннелэн лулчеберетъя шоркарезлэсь арзэ туэ тулыспалэ сӥё-дано усьтӥзы вал. Тегъёс: Удмуртия фестиваль удмуртъёс Лулчеберет  